钦定古今图书集成/方舆汇编/边裔典/第040卷 > 苍霞草 > 《平倭颂》〈并序〉董谷
## 钦定古今图书集成/方舆汇编/边裔典/第040卷 > 苍霞草 > 《平倭颂》〈并序〉董谷

“恭惟我太祖高皇帝奄有九有，今上皇帝君临万邦，太平二百年，三代以下全盛之治，无有过者。乃今日本凶黠狡戾，至为反侧。我叛人逋窜沙屿，诱至亡命，利动贪商。始于辛壬，延于癸甲，东南几省，横罹兵燹。皇天厌乱，默授哲人。俾我本兵胡公，文武全材，代巡浙水，出奇制胜，克当圣心。爰委重寄，超迁中丞，提督军务，升总制，大展经略，延揽独断，与神为谋，剿抚随宜，机变莫测。丙辰徐海授首，丁巳王直革面，元恶就擒，群丑咸归。乃肃清瀚海之风涛，洗涤丘山之腥秽。上以纾九重之宵旰，下以措万姓于衽席。伟哉烈乎！是宜宠颁新命，位绝留都，以奏肤功，惠此南服。昔勒石燕然，徒夸兵力；树碑淮蔡，示侈武功。岂若今不杀之威，行于徼外；折冲之妙，荒彼大东。颂声之作，曷可已乎？” 词曰：

茫茫巨海，南国之纪。际天蟠地，浩无涯涘。中有鬼方，
嬴秦伊始。是曰倭奴，聚若蜂蚁。杀敓天性，帆樯长技。
叛服靡常，为患东鄙。汉、隋、唐、宋，羁縻唇齿。元人肆伐，
莫雪厥耻。于赫高皇，中配元黄。华夏澄清，𤞤狁于襄。
内治斯茂，重译来王。逖彼东南，有此小邦。万里梯航，
界于拱桑。册封攸颁，朝贡是常。爰命东瓯，增治金汤。
百八斯年。乐郊炎荒，爝火燎原，桃虫维鸟。勿谓何伤，
靡大非小。重辟逋逃，潜伏洲岛。日深岁蕃，转相号召。

维诸廷臣，慎择以往。代朕南巡，用昭罚赏。桓桓胡公，
象简惠文。乘传至止，炜如神人。指挥“顾盻，秋肃春温。
胸中兵甲，数万横陈。一鼓大捷，气振三军。公方莅止，
有命自天。维卿独任，阃外之权。”岁在甲寅，火中成军。
贼寇于垣，我矢于原。万夫用命，一剑光寒。我陈于野，
贼逸于渚。鼓炮雷轰，矢石如雨。元凶既歼，百灵顺序。
爰休爰止，劳我多士。露布宵蜚，捷音昼驶，公燕于堂，
鼍鼓逢逢，笙磬雍雍。吴侬戴公，尸祝无穷。男遂耰锄，
妇安女红。伊谁之俾，伊谁之功。天心亦从，岁复大丰。
公处名藩，泰山岩岩。海波既恬，行道无艰。嗟尔叛人，
尚遁海山。鸠彼文身，肆彼冥顽。憬若有觉，面缚扣关。
顿首输诚，惟乞平反。公笑受之，予以温颜。罪人斯得，
一矢不烦。浙水安流，吴山雄峙。氛祲既消，瑞应斯至。
兟兟仙兽，不知其世。皓逾鹤龄，元夺乌翅。虞献于庭，
光照阶砌。属寮仰贺，奔走军吏。天子万岁，公亦千岁。
方歌“《九罭》，行跻三事。”万方属望，苍生攸暨。